CELEX: 62020TN0692
Language: el
Date: 2020-11-18 00:00:00
Title: Υπόθεση T-692/20: Προσφυγή της 18ης Νοεμβρίου 2020 — Iliad Italia κατά Επιτροπής

18.1.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 19/70
            
         
      Προσφυγή της 18ης Νοεμβρίου 2020 — Iliad Italia κατά Επιτροπής
      (Υπόθεση T-692/20)
      (2021/C 19/76)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: Iliad Italia SpA (Μιλάνο, Ιταλία) (εκπρόσωποι: D. Fosselard και D. Waelbroeck, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση της Επιτροπής C(2020) 1573 τελικό, της 6ης Μαρτίου 2020, περί μη διατυπώσεως αντιρρήσεων ως προς την κοινοποιηθείσα συγκέντρωση στο πλαίσιο της υποθέσεως M.9674-Vodafone Italia / TIM / INWIT JV, όπως τροποποιήθηκε με τις δεσμεύσεις, και περί κηρύξεως της συγκεντρώσεως αυτής συμβατής με την εσωτερική αγορά και με τη λειτουργία της Συμφωνίας για τον ΕΟΧ·
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει τέσσερις λόγους.
      
                  1.
               
               
                  Με τον πρώτο λόγο προβάλλεται ότι με τις δεσμεύσεις δεν παρέχεται σαφής ορισμός ή ποσοτικοποίηση της ελάχιστης απαιτούμενης ισχύος προς εκπλήρωση της υποχρεώσεως παροχής επαρκούς διαθέσιμου χώρου, στοιχείο το οποίο συνιστά βασικό θεμέλιο της πρακτικής αποτελεσματικότητας των δεσμεύσεων.
               
            
                  2.
               
               
                  Με τον δεύτερο λόγο προβάλλεται ότι με τις δεσμεύσεις δεν προβλέπεται σαφώς και ρητώς δικαίωμα της νεοεισερχομένης επιχειρήσεως στην παροχή, ήδη από τη θέση σε εφαρμογή των δεσμεύσεων, υπηρεσιών φιλοξενίας οι οποίες να καλύπτουν τη ζώνη συχνοτήτων των 700 MHz, στοιχείο ουσιώδες για την αποτελεσματική λειτουργία ενός ανοικτού στον ανταγωνισμό δικτύου κινητής τηλεφωνίας.
               
            
                  3.
               
               
                  Με τον τρίτο λόγο προβάλλεται ότι με τις δεσμεύσεις δεν απαγορεύεται ρητώς και σαφώς στα μέρη να εκπληρώνουν την υποχρέωσή τους περί παροχής προσβάσεως σε νεοεισερχόμενες στην αγορά επιχειρήσεις επιλέγοντας ακατάλληλες θέσεις συχνοτήτων, καθώς και ότι με τις δεσμεύσεις δεν παρέχεται προστασία από τη μεροληψία των μερών κατά την επιλογή των θέσεων συχνοτήτων στις οποίες θα επιτρέψουν την πρόσβαση.
               
            
                  4.
               
               
                  Με τον τέταρτο λόγο προβάλλεται ότι με τις δεσμεύσεις προβλέπεται ανεπαρκής και ασαφής διαδικασία ρυθμίσεως του ζητήματος της προσβάσεως σε κατάλληλες θέσεις, με συνέπεια οι νεοεισερχόμενες επιχειρήσεις να μην έχουν τη δυνατότητα να χρησιμοποιούν κατά αποτελεσματικό τρόπο τις θέσεις που παρέχονται βάσει των εν λόγω δεσμεύσεων.